Amnesty International: Kushte çnjerëzore në dhomat e paraburgimit në Shqipëri - 2004-02-19
Amnesty International kërkon nga autoritetet shqiptare që të respektojë të drejtat bazë të njeriut për të burgosurit
Organizata e të drejtave të njeriut Amnesty International shprehu shqetësimin për kushtet e këqia të të ndaluarve në stacionet e policisë në Shqipëri, në një raport të bërë publik të enjten. Organizata i ka kërkuar Shqipërisë të ngrejë qendra të reja për paraburgim, si edhe që t’u garantojë të ndaluarve të drejtat e tyre bazë njerëzore, sipas ligjeve ndërkombëtare. Në raport thuhet se kushtet në stacionet e policisë, janë aq të këqia saqë shpesh arrijnë në trajtim çnjerëzor dhe poshtërues. Amnesty International thotë se kjo gjendje pasqyron pjesërisht varfërinë e Shqipërisë, por është gjithashtu edhe trashëgimi e shtypjes dhe mospërfilljes ndaj të drejtave bazë të njeriut. Melanie Anderson, përfaqësuese e Organizatës Amnesty International me qendër në Londër, thotë se kushtet kanë qenë të këqia që nga koha e komunizmit, por edhe më pas nuk i është kushtuar vëmendje e duhur këtij problemi. Në Shqipëri janë miratuar ligje për të drejtat e të ndaluarve, në përputhje me standardet ndërkombëtare. Por Amnesty International thotë se këto ligje janë shkelur. tha sot zonja Anderson për Zërin e Amerikës. Si shkelje raporti përmend mbajtjen e personave në paraburgim në një vend me të burgosurit që e kanë marrë dënimin, shpesh në të njëjtat qeli, si dhe mbajtja e të miturve në një qeli me të rriturit. Po ashtu, thuhet në raport, vazhdon mospërfillja ndaj legjislacionit për kushtet e higjienës, numrit të të ndaluarve brenda një qelie, ndriçimit etj. Në raport citohej dëshmia e një të paraburgosuri i cili thoshte se nuk ndjehej si i ndaluar në pritje të procesit gjyqësor, por si një kafshë në kopshtin zoologjik. Po ashtu në raport përshëndeten disa masa që kanë marrë autoritetet për përmirësimin e gjendje së të ndaluarve. thotë zonja Anderson. Me gjithë masat e marra, problemi i mbipopullimit në qendrat e paraburgimit të 24 komisariateve të policisë, që ende janë në varësinë e Ministrisë së Rendit, megjithëse është lehtësuar nuk është zgjidhur. Aktualisht, thuhet në raportin e Amnesty International kapaciteti i këtyre qendrave është 783 njerëz, por në janar të vitit 2004 aty ishin 1,187 të ndaluar, përfshirë 151 të burgosur që e kishin marrë dënimin. Kushtet e këqia bënë që disa të burgosur të protestonin në vitin 2003 në zona të ndryshme të vendit, duke arritur deri në greva urie, që u ndërprenë pasi autoritetet bënë lëshime minimale. Amnesty International rekomandon në raport që t’u plotësohen kushtet në përputhje me standardet ndërkombëtare të ndaluarve, derisa të ngrihen qendrat e reja të mbajtjes së tyre. Po ashtu kjo organizatë thotë se ndalimi i të miturve duhet bërë vetëm në raste të jashtëzakonshme dhe ata nuk duhet të vendosen së bashku me të rriturit. Amnesty sugjeron pakësimin e personave në paraburgim, duke përdorur aty ku është e mundur masa të tjera si lirimin me kusht, shkurtimin e periudhës së paraburgimit dhe përmes shmangies së vonesave në proceset gjyqësore.//kk//